CELEX: 32010D0710(01)
Language: mt
Date: 2010-07-10 00:00:00
Title: Deċiżjoni Nru E2 tat- 3 ta' Marzu 2010 dwar l-istabbiliment ta' proċedura tal-ġestjoni tat-tibdil li tapplika għad-dettalji tal-korpi definiti fl-Artikolu 1 tar-Regolament (KE) Nru 883/2004 tal-Parlament Ewropew u tal-Kunsill li huma elenkati fid-direttorju elettroniku li hu parti inerenti tal-EESSI  (Test b’relevanza għaż-ŻEE u għal-Ftehim UE/Żvizzera)

10.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 187/5
            
         DEĊIŻJONI Nru E2
   tat-3 ta' Marzu 2010
   dwar l-istabbiliment ta' proċedura tal-ġestjoni tat-tibdil li tapplika għad-dettalji tal-korpi definiti fl-Artikolu 1 tar-Regolament (KE) Nru 883/2004 tal-Parlament Ewropew u tal-Kunsill li huma elenkati fid-direttorju elettroniku li hu parti inerenti tal-EESSI
   (Test b’relevanza għaż-ŻEE u għal-Ftehim UE/Żvizzera)
   2010/C 187/04
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
   Wara li kkunsidrat l-Artikolu 72 (d) tar-Regolament (KE) Nru 883/2004 tal-Parlament Ewropew u tal-Kunsill tad- 29 ta’ April 2004 dwar il-koordinazzjoni ta’ sistemi tas-sigurtà soċjali (1), li permezz tiegħu l-Kummissjoni Amministrattiva hija responsabbli għall-adozzjoni ta' regoli strutturali komuni għas-servizzi tal-ipproċessar tad-dejta u għall-iżvilupp ta' dispożizzjonijiet għall-operat tal-parti komuni ta' dawk is-servizzi,
   Wara li kkunsidrat l-Artikolu 88 tar-Regolament (KE) Nru 987/2009 tal-Parlament Ewropew u tal-Kunsill (2), (minn hawn ’il quddiem: Regolament tal-Implimentazzjoni),
   Filwaqt li taġixxi skont il-kundizzjonijiet stabbiliti fl-Artikolu 71 (2) tar-Regolament (KE) Nru 883/2004,
   Billi
   
               (1)
            
            
               Wieħed mill-elementi fil-modernizzazzjoni tas-sistema ta' koordinazzjoni bejn l-iskemi nazzjonali tas-sigurtà soċjali huwa t-twaqqif ta' direttorju elettroniku li jiġbor fih id-dettalji tal-korpi nazzjonali involuti fl-applikazzjoni tar-Regolamenti (KE) Nru 883/2004 u (KE) Nru 987/2009 (minn hawn ’il quddiem: Regolament tal-Implimentazzjoni).
            
         
               (2)
            
            
               L-Istati Membri huma responsabbli għat-tqegħid tal-informazzjoni tal-kuntatt nazzjonali tagħhom stess fid-direttorju elettroniku u għaż-żamma aġġornata ta' din l-informazzjoni.
            
         
               (3)
            
            
               L-Istati Membri għandhom jiżguraw li d-dejta fir-repliki lokali tagħhom tad-direttorju elettroniku tiġi sinkronizzata ta' kuljum mad-dejta elenkata fil-kopja oriġinali tad-direttorju elettroniku, li huwa ġestit mill-Kummissjoni Ewropea.
            
         
               (4)
            
            
               Jenħtieġ li tiġi stabbilita proċedura tal-ġestjoni tat-tibdil, li tiżgura li l-bidliet fid-dejta elenkati f'dan id-direttorju elettroniku jiġu proċessati b'mod strutturat u konsistenti, b'mod verifikabbli u f'waqtu.
            
         IDDEĊIDIET KIF ĠEJ:
   
               1.
            
            
               Din id-Deċiżjoni tistabbilixxi r-regoli għal proċedura tal-ġestjoni tat-tibdil fir-rigward tad-dejta ta' awtoritajiet kompetenti, istituzzjonijiet nazzjonali, korpi ta' kollegament u punti ta' aċċess kif definit fl-Artikolu 1 (m), (q) u (r) tar-Regolament (KE) Nru 883/2004 u l-Artikolu (1) (2) (a) u (b) tar-Regolament implimentattiv.
            
         
               2.
            
            
               Il-proċedura tal-ġestjoni tat-tibdil tapplika għal dejta mniżżla fid-Direttorju Ewlieni tad-direttorju elettroniku, li jiġi amministrat mill-Kummissjoni Ewropea u għar-repliki lokali li jiġu ospitati fl-Istati Membri.
            
         
               3.
            
            
               Kull Stat Membru għandu jaħtar persuna, li tkun responsabbli għall-introduzzjoni ta' bidliet fil-kopja oriġinali tad-direttorju elettroniku u għall-aġġornament tar-repliki lokali.
            
         
               4.
            
            
               Kull Stat Membru għandu wkoll jaħtar punt ċentrali ta' kuntatt għall-EESSI għal kull Punt ta' Aċċess (Punt uniku ta' Kuntatt AP minn hawn ’il quddiem: AP SPOC). Dan huwa l-ewwel punt ta' kuntatt għal istituzzjonijiet u l-korpi assoċjati ma' dak il-Punt ta' Aċċess.
            
         
               5.
            
            
               Kull Stat Membru għandu javża lill-Kummissjoni Amministrattiva bil-bidliet fid-dejta ta' natura sostanzjali fir-rigward tal-awtoritajiet kompetenti tiegħu, l-istituzzjonijiet nazzjonali, il-korpi ta' kollegament jew il-Punti ta' Aċċess, permezz tas-Segretarjat, mill-inqas xahar kalendarju qabel ma ssir effettiva l-bidla. In-notifika tista' tiġi indirizzata lis-Segretarjat. Jistgħu jiddaħħlu tibdiliet żgħar fid-Direttorju Ewlieni tad-direttorju elettroniku mingħajr ma jsir avviż minn qabel.
            
         
               6.
            
            
               Għall-iskop ta' din il-proċedura, bidla sostantiva hija definita bħala bidla li taffettwa b'mod negattiv l-applikazzjoni tar-Regolamenti u għalhekk l-koordinazzjoni, peress li tista' tfixkel it-trażmissjoni jew it-tqassim ta' dokumenti elettroniċi strutturati (SEDs) lill-istituzzjoni jew lill-korp ikkonċernati.
               Bidla sostanzjali tinkludi, inter alia:
               
                           (a)
                        
                        
                           Bidliet relatati mal-kodiċi ta' identifikazzjoni, mal-funzjoni jew mal-kompetenza ta' korp jew istituzzjoni jew punt ta' aċċess.
                        
                     
                           (b)
                        
                        
                           L-għeluq ta' korp, istituzzjoni jew punt ta' aċċess
                        
                     
                           (c)
                        
                        
                           L-amalgamazzjoni ta' korpi jew istituzzjonijiet jew punti ta' aċċess.
                        
                     
         
               7.
            
            
               Fil-każ li bidla sostanzjali tikkonċerna xi waħda mill-bidliet elenkati fil-punt (a), (b) jew (c), l-Istat Membru għandu jindika liema korp, istituzzjoni jew punt ta' aċċess se jieħu f'idejh il-funzjoni jew il-kompetenza kkonċernata fid-data li l-bidla ssir effettiva.
            
         
               8.
            
            
               Mal-wasla tan-notifika ta' tibdil sostanzjali, is-Segretarjat għandu javża lill-Kummissjoni Amministrattiva u lill-SPOCs tal-AP bil-bidla u meta l-bidliet se jsiru effettivi.
            
         
               9.
            
            
               Skont l-Artikolu 9 tar-regoli ta' proċedura tal-Kummissjoni Amministrattiva, il-membri tal-Kummissjoni Amministrattíva jkollhom il-possibbiltà li jindikaw li jkunu qed joġġezzjonaw għall-bidla jew li jastjenu milli jivvotaw. Fil-każ li titqajjem oġġezzjoni, il-bidla għandha tiġi diskussa fl-ewwel laqgħa li jkun imiss tal-Kummissjoni Amministrattiva.
            
         
               10.
            
            
               L-Istati Membri għandhom jiżguraw li r-repliki lokali tas-Servizzi tad-Direttorju jiġu sinkronizzati ta' kuljum mal-kopja oriġinali tad-direttorju elettroniku. Is-sinkronizzazzjoni tar-repliki lokali għandha ssir bejn is-01:00 u t-03:00 am. CET.
            
         
               11.
            
            
               Fi żmien sena mill-pubblikazzjoni tad-Deċiżjoni fil-Ġurnal Uffiċjali, il-Kummissjoni Amministrattiva għandha tevalwa l-esperjenzi tal-Istati Membri bl-applikazzjoni ta' din id-Deċiżjoni.
            
         
               12.
            
            
               Din id-Deċiżjoni għandha tkun ippubblikata f'Il-Ġurnal Uffiċjali tal-Unjoni Ewropea. Għandha tkun applikabbli mill-ewwel jum tat-tieni xahar wara l-pubblikazzjoni tagħha.
            
         
      
         
            Il-President tal-Kummissjoni Amministrattiva
         
         José Maria MARCO GARCÍA
      
   
   
      (1)  ĠU L 166, 30.4.2004, p. 1.
   
      (2)  ĠU L 284, 30.10.2009, p. 1.